Document ID: /roh_data/filtered/fineweb-2-filterrobots_roh.jsonl.gz/10052

Archiv cultural Engiadina Bassa
Intervista cun Jon Duri Tratschin dal Archiv Cultural Engiadina Bassa:
Tge fascinescha Vus vid la pagina nossaistorgia.ch?
A mai fascinescha la pagina nossaistorgia.ch perquai ch'ella spordscha la pussibiltà a persunas o organisaziuns da render public fotografias chi quintan l'istorgia da temps passats in nos Chantun. Attractiv esa tenor mai eir cha mincha partecipant po scriver commentars. Uschè vain promovüda la communicaziun tanter pêr. Quai güda per exaimpel a sclerir dumondas davart persunas, situaziuns o ogets rapreschantads süllas fotografias.
Pertge publitgais Vus documents sin nossaistorgia.ch?
Il böt dal Archiv cultural Engiadina Bassa nun es be da ramassar documainta our da nossa regiun ma impustüt eir da tilla muossar al public. No vain bainschi svess üna pagina (search.kulturarchiv.ch) ingio cha no registrain tuot nossa documainta. Quista pagina permetta bainschi eir da muossar fotografias o documaints, ma ella nu spordscha las pussibiltats chi's ha pro nossaistorgia.ch. Perquai publichain no vi e plü fotografias chi pudessan interessar ün public plü vast sün quista plattafuorma. Tras quai vulain no eir render attent a nossa organisaziun e motivar la glieud da surdar fotografias ed otra documainta a nos archiv.
Co pudess ins motivar autra glieud da publitgar documents dal Grischun sin nossaistorgia.ch?
No sco archiv fain scha pussibel attent a glieud chi'ns surdà fotografias a la pussibiltà da publichar talas sün nossaistorgia.ch. I's po sainz'oter eir svagliar l'interess pro la glieud schi's muossa documaints chi sun sün nossaistorgia.ch e chi han ün connex cun lur cumün sco per exaimpel fotografias da classas da scoula, da festas d'uffants, da mastralias etc. Uschè as poja suvent motivar glieud da rivir lur albums da fotografias, e schi va bain, da dar las fotografias per tillas digitalisar e metter sün nossaistorgia.ch
In tip da Vus per megliurar la pagina nossaistorgia.ch
A mai paressa pratic schi füss avant man üna glista alfabetica dals tags e da las collecziuns. Sainza quai manca la survista. Id ha dat adüna daplü tags e collecziuns, perche minchün ha la pussibiltà da dar aint nouvs chavazins. Impustüt eir per tscherchar alch concret füssa ün avantag da savair che tags o collecziuns chi existan.
L’istorgia dal chantun Grischun...